Spiller inn ny Supermann-film på Svalbard
Ny «Superman»-film får premiere neste år: – Vi har filmet de første scenene, sier stjerneregissør og avslører hvorfor de valgte Svalbard som innspillingssted. Hollywood-regissøren James Gunn har den siste uken vært på Svalbard for å spille inn de første scenene til en ny «Superman»-film, skriver Svalbardposten.   Gunn, som blant annet står bak filmer som «Guardians of the Galaxy», forteller til avisen at det har vært en spesiell opplevelse å få starte innspillingen i Adventdalen på Svalbard. – Vi har filmet de første scenene som er når Supermann flykter til isfestningen. Vi ønsket et sted som var vakkert og som føltes som å være midt ute i Arktis, og så derfor på flere steder i verden. Men det var mange ting som solgte Svalbard for oss fremfor de andre stedene. For det første er det den naturlige skjønnheten. Men også det at du finner et variert landskap her som du ikke finner andre steder. Naturen gir en spesiell følelse, sier Gunn til Svalbardposten. Den nye filmen er fra tegneserieuniverset DC Comics, som konkurrerer med Marvel-universet som Gunn har laget filmer for tidligere.  Det er foreløpig ikke kjent hvor mye av filmen som vil foregå på Svalbard.  David Corenswet har hovedrollen som den nye «Superman». Han la ut følgende bilde på Instagram for fem dager siden: Filminnspillingen har ifølge Gunn pågått fra åtte om morgenen til cirka klokken fire på ettermiddagen hver dag. Folk har vært nysgjerrige på filminnspillingen, forteller regissøren til avisen: – Vi har hatt noen som har vært nysgjerrige ja, som har stått og sett på. Men det er helt greit. Og det er en stor forskjell. For å være interessert i å bare se på er noe helt annet enn når du har mennesker som prøver å snike seg inn i settet for å ta bilder som de kan tjene penger på ved å selge på nett, sier regissøren. Gunn forteller til Svalbardposten at de skal filme scener i Ohio i USA senere, og at han da forventer en del paparazzi. Da Svalbardposten var innom filmsettet, var mye allerede rigget ned.  Tirsdag tok regissøren flyet tilbake til statene, mens selve filmcrewet og flere av skuespillerne er ventet at bli værende i noen dager til, skriver Svalbardposten. Ifølge IGN vil den nye filmen fortelle historien om Supermanns reise for å forsone sin kryptoniske bakgrunn med sin menneskelige oppvekst som Clark Kent. Premieren er satt til juli 2025. Se flere saker fra film- og serieverdenen på VGTV:
Hollywood-regissør James Gunn har filmet første scener av en ny Supermann-film på Svalbard. Filmen hører til DC Comics-tegneserieunivers, med David Corenswet i hovedrollen som Supermann. Gunn mener Svalbard tilbyr vakkert og variert landskap — perfekt for isfestningsscenen. Premieredatoen for filmen «Superman: Legacy» er planlagt til juli 2025.